NORSK SJAKK-HELT: Aryan Tari gjorde et stort junior-VM. Her er han fotografert under World Cup tidligere i år. Foto: Maria Emelianova

Aryan Tari (18) verdensmester i sjakk etter drama!

Norge har nå verdensmesteren i sjakk både for senior og junior. Aryan Tari (18) har storspilt i junior-VM i Italia.

Oppdatert 25. november 2017

Artikkelen er over to år gammel

Magnus Carlsen har hatt VM-tittelen for senior i temmelig nøyaktig fire år, og Lier-gutten Tari tok lørdag tittelen for juniorer etter en dramatisk avslutning.

– Det er sykt å tenke på at vi har begge titlene, sier Tari til VG.

Tari ble hyllet av Magnus Carlsen som twitret følgende etter seieren: "Den utrolige Aryan Tari er ny juniorverdensmester. Holdt hodet kaldt i en vanskelig posisjon i den siste runden – det er kjennetegnet til en mester".

Tre karer endte på 8,5 poeng, men ut fra reglene for å skille spillerne endte Aryan Tari foran både indiske Chithambaram Aravind og armeneren Manuel Petrosjan.

Da VG snakket med Tari rett etter partiet lørdag, var han fortsatt usikker på om han hadde tatt gullet.

– Dette er den største dagen i mitt liv hvis det er riktig, sa han.

Les om da Magnus Carlsen tok VM-tittelen første gang i 2013

– Folk gratulerer meg, men det er bare 99 prosent sikkert, fortsatte Aryan Tari.

Så kunne han bekrefte VM-gullet til VG nesten en time senere:

– Dette er et U20-mesterskap, og jeg er bare 18. Jeg har to år igjen. Det er sykt.

Aryan Taris partier i VM: Remis mot Thang Tran Minh, Vietnam. Seier over Zhanat Saiyn, Kazakhstan. Seier over Martin Petrov, Bulgaria. Seier over Lucas Van Foreest, Nederland. Seier over Alexey Sarana, Russland. Seier over Kiril Alekseenko, Russland. Remis mot Awonder Liang, USA. Seier over Grigorij Oparin, Russland. Remis mot Praggnanandhaa, India. Remis mot Xu Xiang, Kina. Remis mot Jorden van Foreest, Nederland. Vis mer

Magnus Carlsen ble så raskt god at han aldri rakk å vinne noe junior-VM. Men det betyr ikke at junior-VM er annenrangs. Se bare her på noen av dem som har vunnet gjennom tidene: Boris Spasskij, Anatolij Karpov, Garry Kasparov, Viswanathan Anand, Levon Aronian, Shakhriyar Mamedyarov, Pendyala Harikrishna og Maxime Vachier-Lagrave.

Les også: Magnus Carlsen avgjorde 13 runder før slutt

Aryan Tari åpnet VM med remis mot vietnamesiske Thang Tran Minh, deretter vant han fem strake partier før det ble remis mot amerikaneren Awonder Liang. Så ble den sterke russeren Grigorij Oparin slått før det ble remis mot det indiske vidunderbarnet Praggnanandhaa (12) og det samme mot kineseren Xu Xiangyu.

– Etter en litt dårlig start, begynte jeg å spille veldig bra sjakk, sier han til VG.

Foran siste runde lå Aryan Tari et halvt poeng foran et kobbel med seks mann. Motstander i 11. og siste parti var Jordan Van Foreest.

– Det var et solid siste parti, sier Tari til VG.

– Det avgjørende de siste partiene var at jeg holdt hodet kaldt og unngikk tap.

Her kan du spille gjennom dagens parti (ekstern lenke)

Ingen nordmann har vunnet junior-VM i sjakk. Nærmest var Simen Agdestein, som hadde lik poengsum som vinneren, men som måtte nøye seg med sølv på såkalt kvalitetsberegning i 1986 (da mesterskapet gikk i Gausdal).

Les også: Carlsen tok årets første turneringsseier

Resultater junior-VM sjakk (11 av 11 runder):

1. Aryan Tari, Norge 8,5.

2. Chithambaram Aravindh, India 8,5.

3. Manuel Petrosjan, Armenia 8,5.

4. Praggnanandhaa, India 8.

5. Jorden Van Foreest, Nederland 8.

6. Aleksej Sorokin, Russland 8.

6. Murali Karthikeyan, India 8.

Publisert: 25.11.17 kl. 14:53 Oppdatert: 25.11.17 kl. 16:28

Mer om Sjakk